Nog reën in groot dele van die land verwagClubview in Centurion. (Februarie 2022) (Foto: Verskaf) Rampbestuurspanne staan reg oor die land gereed te midde van voortgesette swaar reën wat reeds ongekende skade aangerig het met voertuie wat meegesleur is, eienaars wat op die dak van hul huise vasgekeer is, mure wat meegegee het en huise en plakkershuise wat verwoes is. Dr. Nkosazana Dlamini-Zuma, minister van samewerkende regering en tradisionele sake, maan gemeenskappe om waaksaam te bly wanneer hulle iewers heen reis. Die nasionale rampbestuursentrum is in kontak met provinsiale en plaaslike rampbestuurspanne en koördineer rolspelers volgens weersomstandighede. Hulle sal die situasie bly monitor en ondersteuning bied waar nodig. Die minister sê verskeie gebiede het oorstroom en riviere loop oor in ŉ rits provinsies, mense het eiendom verloor, en infrastruktuur soos paaie en brûe is beskadig. “Volgens onlangse berigte van die Suid-Afrikaanse Weerdiens is die grond reeds deurdrenk in gebiede wat reeds swaar reën gehad het. Dit is dus noodsaaklik om waaksaam te bly. Gemeenskappe in gebiede wat bekend is daarvoor dat dit kan oorstroom word versoek om dit en alle ander gebiede te hanteer as ŉ moontlike gevaar.” Die minister het gemeenskappe reg oor die land ook versoek om bystand te verleen vir diegene wat in nood is en deur die oorstromings geraak is, veral diegene wat hul huise verloor en dakloos gelaat is. “Ons maan julle om waaksaam te bly, versigtig te wees en te voldoen aan versoeke van die betrokke owerhede.” Die publiek kan kontak maak met hul munisipale rampbestuursentrum, die naaste polisiestasie kontak of die nasionale nooddiensnommers 112, 10177 of 107 skakel.